हुन त कुनैपनि कुरालाई हरेक मानिसले आ-आफ्नै ढंगले बुझ्छन् र एउटै वाक्य वा शब्दका समेत अनेक अर्थ लगाउन सकिन्छ । तर यत्ति हुँदाहुँदा पनि तात्कालिक समय वा समाजको विकासको ख्याल नै नगरी आफ्नो काल्पनिक उडानलाई विज्ञान भएको दाबी गर्न खोज्नु भने गलत नै हो । किनकी विज्ञान प्रमाणको आधारमा टिकेको छ र प्रमाण विहीन अबस्था रहँदासम्म कुनैपनि ‘दावा’, ‘सिद्धान्त’ वा ‘तर्क’ भन्दा माथि जान सक्दैन । रामायणको पुष्पक विमान, ययातिको बुढ्यौलीको उपचार वा सञ्जयको “महाभारतको लाइव टेलिकास्ट” यस्तै केही उदाहरणहरू हुन । जसले सम्भावनाको द्वार खोल्ने वा उनुसन्धानकालागि प्रेरित गर्ने कार्य पक्कै गर्ने छ, तर शास्त्रमा वर्णित भएकै आधारमा यसलाई हामीकहाँ ५००० वर्ष पहिलै हवाईजहाजको विकास, शारीरिक अंगका प्रतिरोपण वा स्याटेलाईट टेलिभिजनको अस्तित्व थियो भन्नु हास्यास्पद देखिने छ ।
